ئانا کچێکی کامڵ نەبوو هەروەها خێزانەکەشی. لە کاتێکدا زۆرینەی ئەوانەی لە دەوری بوون تێی نەدەگەیشتن، بەڵام ئەو هەست و سۆز و کاردانەوەی ئاسایی بوو وەک هەر کچێک لە سەردەمێکی هەستیاری لاوێتیدا، هەندێ کاتیش خۆپەرست بوو. هەموو ئەمانە زۆر هونەرییانە لە فیلمەکدا نمایش دەکرێن، واتا هەوڵی ئەوە نەدراوە کە کارەکتەری ئانا بە کامڵییەوە نیشانبدرێ. لەم فیلمەدا پەیوەندی نزیکی باوک و کچ دەبینی، هەست بە چێژی لێکتێگەیشتن و هەستکردن بەیەکدی دەکرێ. کاریگەری باوک بەسەر کچە بچووکە بەئاگاکەی. هەروەها پەیوەندی دوور و ئاڵۆزی دایک و کچ، لێکتێنەگەیشتنی دایک لە کچەکەی دەرکنەکردنی وەک خودی خۆی و کێشەکانی نێوانیان، چونکە ئانا باوکی زۆر خۆشدەویست و دایکی بەدڵ نەبوو. هەروەها پەیوەندییەکی جوانی خوشکانەی لەگەڵ خوشکە گەورەکەیدا هەبوو.